Kommissionens beslutning
af 12. april 2000
om tekniske foranstaltninger til støtte for Japan og Sydkorea ved bekæmpelsen af mund- og klovesyge
(meddelt under nummer K(2000) 1031)
(EØS-relevant tekst)
(2000/282/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved forordning (EF) nr. 1258/1999(2), særlig artikel 8, og
ud fra følgende betragtninger:
(1) Mund og klovesyge er en meget smitsom virussygdom hos kvæg, får, geder, svin og et stort antal vildtlevende dyr.
(2) Mund- og klovesyge kan påføre dyreproducenterne store økonomiske tab.
(3) Japan indberettede den 24. marts 2000, at der var konstateret mund- og klovesyge hos kvæg. Denne sygdom har ikke været konstateret på japansk område siden 1908.
(4) Sydkorea gav den 2. april 2000 meddelelse om udbrud af mund- og klovesyge.
(5) Den sygdom, der er konstateret i Japan og Sydkorea, skyldes mund- og klovesyge type 0.
(6) Vaccine er et vigtigt middel til kontrol af mund- og klovesyge, især i katastrofesituationer.
(7) Japan og Sydkorea har for at imødegå katastrofesituationen anmodet Europa-Kommissionen om at låne mund- og klovesygeantigener, der kan omdannes til vaccine.
(8) Den Europæiske Union har i overensstemmelse med Kommissionens beslutning 93/590/EF af 5. november 1993 om Fællesskabets indkøb af mund- og klovesygeantigener som led i EF-foranstaltningen til beredskabslagre af mund- og klovesygevacciner(3), købt mund- og klovesygeantigener omfattende 5 mio. doser af 01 europæisk stamme og 5 mio. doser af 01 mellemøstlig stamme.
(9) Fællesskabets reserver af antigen (vaccine) købt i overensstemmelse med beslutning 93/590/EF opbevares af sikkerhedsgrunde forskellige steder i Frankrig, Italien og Det Forenede Kongerige.
(10) Den Europæiske Union øger ved i en begrænset tid at stille en vis mængde mund- og klovesygeantigen til rådighed for Japan og Sydkorea mulighederne for at forhindre en større katastrofe og bidrager derved til at begrænse faren for Fællesskabet.
(11) Det antigen, der stilles til rådighed for Japan og Sydkorea, bliver i løbet af seks måneder erstattet af en tilsvarende mængde antigen af samme kvalitet.
(12) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
1. Fællesskabet træffer foranstaltninger til at yde Japan og Sydkorea midlertidig teknisk hjælp med henblik på bekæmpelse af de udbrud af mund- og klovesyge, der er konstateret i disse lande.
2. De foranstaltninger, der omhandles i stk. 1, medfører, at
- en del af det mund- og klovesygeantigen, der blev opkøbt og holdt i beredskab i overensstemmelse med beslutning 93/590/EF, midlertidigt frigives
- de mængder antigen, der frigives, ikke kan overstige 50 % af nogen antigenstamme på lager
- Japan og Sydkorea accepterer i løbet af seks måneder til Fællesskabet at levere antigen, der med hensyn til kvalitet og mængde svarer til det antigen, som blev leveret af Fællesskabet.
Artikel 2
Denne beslutning er rettet til medlemsstaterne.
Udfærdiget i Bruxelles, den 12. april 2000.